與張十八同效阮步兵一日復一夕
作者：韓愈
朝代：唐

paragraphs: 一日復一日，一朝復一朝。
秖見有不如，不見有所超。
食作前日味，事作前日調。
不知久不死，憫憫尚誰要。
富貴自縶拘，貧賤亦煎焦。
俯仰未得所，一世已解鑣。
譬如籠中鶴，六翮無所搖。
譬如兔得蹄，安用東西跳。
還看古人書，復舉前人瓢。
未知所究竟，且作新詩謠。